เงินบาทเริ่มนิ่ง
ในสัปดาห์นี้ งานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบระหว่าง 29.80-29.95 บาทต่อเหรียญสหรัฐ โดยค่าเงินบาทปรับตัวอ่อนค่าขึ้นเล็กน้อย
25 ก.พ. 2556

ในสัปดาห์นี้ งานธุรกิจตลาดทุน ธนาคารกสิกรไทย คาดว่าค่าเงินบาทจะเคลื่อนไหวอยู่ในกรอบระหว่าง 29.80-29.95 บาทต่อเหรียญสหรัฐ โดยค่าเงินบาทปรับตัวอ่อนค่าขึ้นเล็กน้อย 
แม้สัปดาห์ที่ผ่านมาจะมีผลจากคณะกรรมการนโยบายการเงิน (กนง.) มีมติคงอัตราดอกเบี้ยนโยบายไว้ที่ระดับ 2.75% ด้วยมติไม่เป็นเอกฉันท์ 6 ต่อ 1 เสียง ก็ไม่ได้ส่งผลต่อการเคลื่อนไหวของค่าเงินนัก โดยในช่วง 2-3 สัปดาห์ที่ผ่านมา เงินบาทค่อนข้างทรงตัว 
ปัจจัยที่มีผลต่อเงินบาทในสัปดาห์ที่ผ่านมา คือ การเผยแพร่รายงานการประชุมของธนาคารกลางสหรัฐ (เฟด) วันที่ 2930 ม.ค. ที่มีไฮไลต์ตรงที่ความเห็นของผู้ดำเนินนโยบายการเงินบางท่าน ว่าอาจพิจารณาลดขนาดการซื้อสินทรัพย์รายเดือนลง (QE) และคำนึงถึงผลกระทบที่เกี่ยวข้อง หลังเห็นว่าเศรษฐกิจและตลาดแรงงานเริ่มมีสัญญาณการฟื้นตัว เพราะความเห็นดังกล่าวได้ส่งผลต่อความเชื่อมั่นในตลาด ทำให้ค่าเงินในยูโรโซน ญี่ปุ่น และไทย ปรับแข็งค่าขึ้นรับข่าวนี้
นอกจากนี้ การประชุม G20 ที่จบลงด้วยความตกลงระหว่างประเทศเศรษฐกิจใหญ่ 19 ประเทศ และสหภาพยุโรปว่า จะพยายามลดความกังวลเรื่องสงครามเงินตรา ไม่มุ่งเน้นการแข่งขันลดค่าเงิน และเน้นการดำเนินนโยบายเศรษฐกิจที่มุ่งไปที่การขับเคลื่อนอุปสงค์ในประเทศเป็นหลัก โดยไม่ได้กล่าวถึงญี่ปุ่นอย่างเจาะจงว่ามีเป้าหมายอัตราแลกเปลี่ยนเพื่อช่วยการส่งออก
ด้านเศรษฐกิจไทยในไตรมาส 4 ปี 2555 ขยายตัว 3.6% จากไตรมาสก่อนหน้า แต่เมื่อเทียบกับปีที่ผ่านมาขยายตัวได้มากถึง 18.9% จากการบริโภคภาคเอกชน ทำให้ทั้งปี 2555 ขยายตัวสูง 6.4% สูงกว่าที่ตลาดคาดที่ 5.5% แต่คาดว่าการลงทุนและการบริโภคในระยะต่อไปน่าจะแผ่วลงตามการลดมาตรการกระตุ้นภาครัฐ อาทิ การลดภาษีรถยนต์คันแรก บ้านหลังแรก เป็นต้น 
ทั้งนี้ ในสัปดาห์ที่ผ่านมาค่าเงินบาทเปิดตลาดที่ระดับ 29.88 และแกว่งอยู่ในกรอบ 29.78-29.94 เคลื่อนไหวแคบลงเมื่อเทียบกับสัปดาห์ก่อนที่ 29.7329.95 เปิดต้นสัปดาห์ค่าเงินบาทยังนิ่งๆ ผลจาก กนง.คงดอกเบี้ย ไม่ได้สร้างกระแสใหม่ๆ ให้แก่ตลาด เงินบาทกลับปรับอ่อนค่าลงเล็กน้อย และไม่มีปัจจัยในประเทศที่จะส่งผลต่อค่าเงินบาท เงินบาทจึงมีแนวโน้มเคลื่อนไหวตามปัจจัยภายนอก ณ วันศุกร์ เงินเหรียญสหรัฐ/บาท อยู่ที่ระดับ 29.81 (เวลาประมาณ 17.19 น.) 
ส่วนค่าเงินยูโร เปิดตลาดที่ระดับ 1.3357 และแกว่งอยู่ในกรอบ 1.3160-1.3433 อ่อนค่าลงเมื่อเทียบกับสัปดาห์ก่อนหน้า เนื่องจากตลาดกังวลเกี่ยวกับการฟื้นตัวของเศรษฐกิจยูโรโซน สะท้อนจาก PMI เดือน ก.พ. ในยูโรโซนเบื้องต้นออกมาน่าผิดหวังที่ระดับ 47.3 (จากระดับ 48.6 ในเดือน ม.ค.) 
และความไม่แน่นอนของการเลือกตั้งในอิตาลี ในวันที่ 24-25 ก.พ. ที่อาจไม่มีพรรคใดได้เสียงชนะขาด อย่างไรก็ตาม แนวโน้มเศรษฐกิจเยอรมนีปรับดีขึ้นจากตัวเลขความเชื่อมั่นของธุรกิจเดือน ก.พ. ออกมาที่ระดับ 48.2 จุด สูงสุดนับตั้งแต่เดือน เม.ย. 2553 ณ วันศุกร์ ยูโร/เหรียญสหรัฐ อยู่ที่ระดับ 1.3206 (เวลาประมาณ 17.19 น.)
ด้านค่าเงินเยน เปิดตลาดที่ระดับ 93.65 และแกว่งอยู่ในกรอบ 92.76–94.20 เคลื่อนไหวแคบกว่าสัปดาห์ก่อนเล็กน้อย และปรับแข็งค่าขึ้น ต้นสัปดาห์เงินเยนปรับอ่อนค่าลง จากการที่ญี่ปุ่นไม่ถูกแทรกแซงจากกลุ่ม G20 แต่เงินเยนปรับแข็งค่าขึ้นหลัง รมว.คลัง และนายกฯ ชินโสะ อาเบะ มีความเห็นต่างกันในแผนการเข้าซื้อพันธบัตร ณ วันศุกร์ อยู่ที่ระดับ 93.23 (เวลาประมาณ 17.19 น.)